หนี้สาธารณะสิ้นกพ.อยู่ที่ 41.63%
คลัง เผยยอดหนี้สาธารณะ ณ สิ้น ก.พ.54 อยู่ที่ 41.63% ของจีดีพี
19 เม.ย. 2554

คลัง เผยยอดหนี้สาธารณะ ณ สิ้น ก.พ.54 อยู่ที่ 41.63% ของจีดีพี
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ เปิดเผยว่า ยอดหนี้สาธารณะคงค้าง ณ วันที่ 28 ก.พ.54 มีจำนวน 4.257 ล้านล้านบาท หรือคิดเป็นร้อยละ 41.63 ของ GDP  ลดลงสุทธิจากเดือนก่อนหน้า  5,613.90 ล้านบาท
หนี้ที่รัฐบาลกู้โดยตรง เพิ่มขึ้น 3,698.74 ล้านบาท ในขณะที่หนี้รัฐวิสาหกิจที่ไม่เป็นสถาบันการเงิน หนี้รัฐวิสาหกิจที่เป็นสถาบันการเงิน(รัฐบาลค้ำประกัน) หนี้กองทุนเพื่อการฟื้นฟูฯ  ลดลง 7,884.32 ล้านบาท 1,427.33 ล้านบาท และ 0.99 ล้านบาท ตามลำดับ ส่วนหน่วยงานอื่นของรัฐนั้นไม่มีหนี้คงค้าง           หนี้สาธารณะทั้งหมด แยกเป็นหนี้ที่รัฐบาลกู้โดยตรง 2.988 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.078 ล้านล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 160,649.08 ล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 30,582.51 ล้านบาท 
ทั้งนี้ หนี้สาธารณะ จำนวน 4.257 ล้านล้านบาท แบ่งออกเป็นหนี้ต่างประเทศ 358,878.37 ล้านบาท หรือร้อยละ 8.43 และหนี้ในประเทศ 3.898 ล้านล้านบาท หรือร้อยละ 91.57 ของยอดหนี้สาธารณะคงค้าง และเป็นหนี้ระยะยาว 4.194 ล้านล้านบาท หรือร้อยละ 98.39 และหนี้ระยะสั้น 68,594.03 ล้านบาท หรือร้อยละ 1.61 ของยอดหนี้สาธารณะคงค้าง